ทองคำทะยาน 4 ดอลล์หลังสหรัฐเผยตัวเลขจ้างงาน
สัญญาทองคำตลาดนิวยอร์กปิดบวกเมื่อคืนวันศุกร์ที่ผ่านมา (7 ส.ค.) หลังสหรัฐเปิดเผยตัวเลขจ้างงานที่สดใส ซึ่งนักวิเคราะห์คาดว่าจะเป็นแรงผลักดันให้ธนาคารกลางสหรัฐ (FED) ตัดสินใจขึ้นดอกเบี้ยเร็วๆ นี้ แต่มองว่าข้อมูลดังกล่าวยังไม่แข็งแกร่งพอที่จะทำให้เฟดขึ้นดอกเบี้ยอย่างต่อเนื่องหลายครั้ง 
9 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 4 ดอลลาร์ หรือ 0.37% ปิดวันศุกร์ที่ผ่านมา (7 ส.ค.) ที่ระดับ 1,094.10 ดอลลาร์/ออนซ์, สัญญาโลหะเงินส่งมอบเดือนก.ย. เพิ่มขึ้น 14.4 เซนต์ ปิดที่ 14.821 ดอลลาร์/ออนซ์, สัญญาพลาตินัมส่งมอบเดือนต.ค. เพิ่มขึ้น 6.2 ดอลลาร์ ปิดที่ 962.20 ดอลลาร์/ออนซ์ และสัญญาพัลลาเดียมส่งมอบเดือนก.ย. ลดลง 2.9 ดอลลาร์ ปิดที่ 596.90 ดอลลาร์/ออนซ์
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 215,000 ตำแหน่งในเดือนก.ค. สอดคล้องกับตัวเลขคาดการณ์ของนักวิเคราะห์ โดยลดลงจากระดับ 223,000 ตำแหน่งในเดือนมิ.ย. ขณะที่อัตราการว่างงานทรงตัวที่ระดับ 5.3% ซึ่งเป็นระดับต่ำสุดนับตั้งแต่เดือนเม.ย. 2551 และสอดคล้องกับตัวเลขคาดการณ์ของนักวิเคราะห์เช่นกัน